Morten Helveg Petersen (RV), 2000-11-29:
Det er nødvendigt med en seriøs indsats for at skabe de rette rammer for det danske turisterhverv.
I Danmark er vi glade for at kunne vise nogle af alle herlighederne frem i det land, vi bor i, og som de fleste af os er så glade for.
Turisterhvervet er en væsentlig indtægtskilde for Danmark.
Hvert år lægger udenlandske turister et betydeligt antal milliarder kroner, og omsætningen opgjort i danske kroner er mere end 40 mia. kr.
Det er glædeligt, at erhvervet er i stand til at klare sig godt.
Det er i hvert fald glædeligt, når det går godt.
Men som ministeren understregede i redegørelsen, er der også grund til bekymring på baggrund af udviklingen i de seneste år.
Derfor er vi fra radikal side glade for, at vi får denne her debat om, hvad der kan gøres for at sikre turisterhvervet og dets indtjeningsmuligheder, samtidig med at vi bevarer vores natur, muligheder for at udfolde os, og vi får mulighed for at diskutere kulturelle tiltag, at vi i det hele taget opfatter turisterhvervet og de bestræbelser, der skal til for at trække turister til landet, som mere end en endimensional snak om penge, moms, afgifter osv.
Som det fremgår af redegørelsen, er der allerede en række interessante initiativer i støbeskeen.
Et af de mere markante er etableringen af en turismeportal på Internettet.
Med vedtagelsen af finansloven er der afsat 17 mio. kr. i 2001 til at udvikle en samlet indgang til Danmark og de muligheder, der er for at holde ferie i Danmark.
Det er naturligvis vigtigt, at det er nemt at få adgang til oplysninger om Danmark via Internettet.
Med portalen bliver det nemmere at sidde derhjemme og orientere sig om mulighederne for at holde ferie i Danmark.
Samtidig bliver det også nemmere at markedsføre Danmark.
Markedsføringskonsulenterne taler ofte om branding eller mærkevarer, hvis vi skal forsøge at oversætte det.
Turisterne skal have en fornemmelse af, hvad der møder dem, når de kommer til landet, af, hvilke oplevelser de får for pengene.
Men det er ikke nok med tilgængelighed og branding- eller mærkevareindsatsen.
I sidste ende er det vigtigt, at de tilbud, der er, virker attraktive for turisterne, at vi kan byde på noget af det, der efterspørges.
Tidligere i debatten har vi været inde og kredse om emnet kultur.
Jeg vil også gerne understrege fra radikal side, at operahus, filmproduktion, museer, alt, hvad der kan virke lokkende på mennesker udefra til at komme og besøge vores land, er ting, der også sætter gang i turismen.
Efterspørgslen har været under forandring gennem et stykke tid, og det er vigtigt, at erhvervet tager højde for dette, udvikler produkterne undervejs.
Derfor synes vi også fra radikal side, at initiativet med centerkontrakter for turisme er ekstra vigtigt.
Der vil der fremover bliver gjort seriøse forsøg på at udvikle varerne for de danske og udenlandske turister, og til det formål er der afsat 10 mio. kr. årligt.
Vi mener, at der som helhed er taget nogle gode, fornuftige initiativer.
Vi mener, det er vigtigt, at der fortsat holdes et vågent øje med udviklingen på området, men vi er glade for dette initiativ, for ministerens redegørelse, og vi er for så vidt også glade for, at vi med tidligere ordføreres indsats på området får en hyppig debat om det her område.
Det er vigtigt, at vi holder øje med det fra Folketingets side.
En hurtig sammenregning viser, at fru Pernille Sams i sit indlæg nåede at bruge omkring 1 mia. kr., og jeg er nødt til at spørge, hvordan fru Pernille Sams agter at finde finansieringen til de udgifter.
Jeg er desværre ikke så overrasket over tonen i fru Pernille Sams' indlæg, for det har vi haft lejlighed til at høre før, men alligevel: Hvor skal den milliard komme fra?
Vi er altså nødt til at have svar på det spørgsmål, for det er altså lidt for nemt at stå heroppe og love guld og grønne skove og gaver til stort set alle.